UP: 15 जिलों के 788 गांव बाढ़ प्रभावित, शारदा, सरयू,घाघरा खतरे के निशान से ऊपर
उत्तर प्रदेश में 15 जिलों के 788 गांव बाढ़ से प्रभावित हैं। प्रदेश के राहत आयुक्त संजय गोयल ने सोमवार को यह जानकारी दी।
लखनऊ: उत्तर प्रदेश में 15 जिलों के 788 गांव बाढ़ से प्रभावित हैं। प्रदेश के राहत आयुक्त संजय गोयल ने सोमवार को यह जानकारी दी। गोयल ने बताया कि आंबेडकर नगर, अयोध्या, आजमगढ, बहराइच, बलिया, बाराबंकी, बस्ती, देवरिया, गोण्डा, गोरखपुर, खीरी, कुशीनगर, मऊ, संत कबीरनगर और सीतापुर जिले बाढ़ प्रभावित हैं। उन्होंने बताया कि शारदा और सरयू—घाघरा नदियां कई जगहों पर खतरे के निशान को पार कर गयी हैं।पलियां कला (लखीमपुर खीरी) में शारदा तथा एल्गिन ब्रिज (बाराबंकी), अयोध्या और तुर्तीपार (बलिया) में सरयू—घाघरा नदी खतरे के निशान से उपर बह रही हैं। मुख्यमंत्री योगी आदित्यनाथ ने बाढ़ राहत शिविरों में सामाजिक दूरी (सोशल डिस्टेंसिंग) का पालन करने के निर्देश दिये हैं। उन्होंने कहा कि अगर किसी को बुखार, सर्दी—जुकाम और सिर दर्द है और जरूरत है तो उसकी जांच करायी जाए।मुख्यमंत्री ने भूमि क्षरण या किसी तरह की क्षति का पता लगाने के लिए तटबंधों पर नियमित गश्त का निर्देश दिया। बाढ़ प्रभावित जगहों पर राहत एवं बचाव कार्य के लिए एनडीआरएफ, एसडीआरएफ और पीएसी की टीमें तैनात की गयी हैं। कुल 1046 नौकाओं की तैनाती की गयी है और 741 बाढ चौकियां भी बनायी गयी हैं।